Diari Oficial de la Generalitat Valenciana


Sumari del DOGV 4531, del 26-06-2003 (2003/7634)

ORDE de 20 de juny de 2003, de la Conselleria de Cultura i Educació, per la qual es prorroga el nomenament dels directors de centres docents públics de la Generalitat Valenciana.
----------------------------------------------------------------------------------------------------------------------------------------------------------------------------------

### Dades del document

Número de DOGV
:   4531

Data del DOGV
:   26-06-2003

Secció del DOGV
:   II. AUTORITATS I PERSONAL - C) NOMENAMENTS, CESSAMENTS, SITUACIONS I INCIDÈNCIES

Número del document
:   2003/7634


Data del document
:   20-06-2003

Organisme emissor
:   Conselleria de Cultura i Educació

Tipus de document
:   Ordre

Descriptors 

:   * concurs administratiu

ORDE de 20 de juny de 2003, de la Conselleria de Cultura i Educació, per la qual es prorroga el nomenament dels directors de centres docents públics de la Generalitat Valenciana. [2003/7634]
  
La Llei Orgànica 10/2002, de 23 de desembre, de Qualitat de l'Educació (LOCE), que en el capítol VI del títol V regula el sistema de selecció i nomenament dels directors de centres públics, deroga el capítol II del títol I de la Llei Orgànica 9/1995, de 20 de novembre, de la Participació, l'Avaluació i el Govern dels centres docents (LOPEG).
  
Els actuals directors van ser nomenats conforme a les prescripcions establides en la Llei Orgànica 9/1995, però, en la mesura en què la recent Llei Orgànica 10/2002, de 23 de desembre, de Qualitat de l'Educació modifica, a partir de la seua entrada en vigor, el procediment per a la seua selecció i nomenament, apareix en este moment una situació nova i singular.
  
A este respecte, la disposició transitòria primera de la LOCE preveu, en el seu apartat 2, que les Administracions educatives podran prorrogar, per un període màxim d'un any, el mandat dels directors i la resta de membres de l'equip directiu dels centres públics la finalització del qual es produïsca l'any natural d'entrada en vigor d'esta.
  
En el referit context, al ser necessari realitzar un complex procés de revisió normativa que concorde el marc juridicoeducatiu de la nostra Comunitat Autònoma a les noves normes bàsiques contingudes en la LOCE, resulta aconsellable prorrogar el mandat dels actuals directors i directores i la resta de càrrecs directius dels centres docents públics dependents d'esta Conselleria, tractant així de propiciar en els centres un trànsit adequat dels que exercixen funcions directives.
  
Per tot això, i en exercici de les atribucions previstes en l'article 35 de la Llei de Govern Valencià.
  
ORDENE
  
Únic
  
1. Prorrogar fins al 30 de juny del 2004, el mandat dels directors i directores i la resta de membres de l'equip directiu dels centres docents públics no universitaris dependents de la Conselleria de Cultura i Educació que estiguen exercint el càrrec amb nomenament que finalitze durant l'any 2003.
  
2. Tals pròrrogues, emparades en la disposició transitòria primera de la Llei Orgànica 10/2002, de 23 de desembre, de Qualitat de l'Educació, tindran efectes econòmics i administratius des de l'endemà de la finalització del nomenament anterior fins al 30 de juny del 2004.
  
DISPOSICIONS FINALS
  
Primera
  
S'autoritzen les Direccions Generals de Centres i de Personal perquè, en l'àmbit de les seues respectives competències, puguen dictar les instruccions necessàries per a l'aplicació de la present orde.
  
Segona
  
La present orde entrarà en vigor el mateix dia de la publicació en el Diari Oficial de la Generalitat Valenciana.
  
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interposar potestativament recurs de reposició o directament recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició s'haurà d'interposar davant del conseller de Cultura i Educació en el termini d'un mes a comptar des de l'endemà de la publicació.
  
b) El recurs contenciós administratiu haurà d'interposar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
  
València, 20 de juny de 2003
  
El conseller de Cultura i Educació